b'\n_START_ARTICLE_\nGerard ter Borch\n_START_PARAGRAPH_\nGerardas Terborchas (ol. Gerard ter Borch, kitaip Terborch arba Terburg, 1617\xc2\xa0m.\xc2\xa0\xe2\x80\x93 1681 m. gruod\xc5\xbeio 8 d.)\xc2\xa0\xe2\x80\x93 oland\xc5\xb3 XVII a. baroko tapytojas. Tap\xc4\x97 to meto interjero scenas, portretus.\n_START_SECTION_\nBiografija\n_START_PARAGRAPH_\nGerardas Terbochas gim\xc4\x97 1617\xc2\xa0m. Zvol\xc4\x97je. Jo t\xc4\x97vas, bendravardis Terborchas, pramintas Vyresniuoju, buvo dailininkas. Terborcho motina Anna Bufken mir\xc4\x97 1621 m. Dail\xc4\x97s mokslus Gerardas i\xc5\xa1\xc4\x97jo pas t\xc4\x97v\xc4\x85. Pirmieji Terborcho pie\xc5\xa1iniai datuojami 1625 m. 1632 m. Terborchas tikriausiai buvo Amsterdame. 1634 m. mok\xc4\x97si Harleme pas peiza\xc5\xbeist\xc4\x85 Pieter de Molijn ir 1635 m. \xc4\xafstojo \xc4\xaf vietos dailinink\xc5\xb3 gildij\xc4\x85. Po to dailininkas daug keliavo. 1635 m. i\xc5\xa1vyko \xc4\xaf London\xc4\x85, kur mok\xc4\x97si d\xc4\x97d\xc4\x97s Robert van Voerst studijoje. Londone tikriausiai susipa\xc5\xbeino su \xc5\xbeymi\xc5\xb3 portretist\xc5\xb3, kaip Antonis van Deikas, darbais. 1636 m. Terborchas gr\xc4\xaf\xc5\xbeo \xc4\xaf Zvol\xc4\x99, po to kai mir\xc4\x97 Robert van Voerst, tikriausiai nuo maro. Po to Terborchas lank\xc4\x97si Italijoje ir, tikriausiai, Ispanijoje._NEWLINE_1646 m. Terborchas buvo Miunsteryje, Vokietijoje, kur 1648 m. nutap\xc4\x97 vien\xc4\x85 garsiausi\xc5\xb3 savo darb\xc5\xb3 \xe2\x88\x92 grupinio portreto pob\xc5\xabd\xc5\xbeio istorin\xc4\xaf paveiksl\xc4\x85 \xe2\x80\x9eVestfalijos taikos sutarties sudarymo priesaika\xe2\x80\x9c, vaizduojant\xc4\xaf taikos sudarym\xc4\x85 tarp Olandijos ir Ispanijos. Po to Terborchas keliavo \xc4\xaf Madrid\xc4\x85, kur nutap\xc4\x97 karaliaus Pilypo IV-ojo portret\xc5\xb3. Tikriausiai d\xc4\x97l dvaro intrig\xc5\xb3 Terborchas paliko Ispanij\xc4\x85 ir 1648 m. dokumentuotas Amsterdame. Po to \xe2\x88\x92 Hagoje, Kampene, ir 1653 m. Delfte buvo liudininku su Jan Vermeer pasi\xc5\xbead\xc4\x97jimo sutarties pasira\xc5\xa1yme. 1654 m. jis ved\xc4\x97 Geertruyt Matthijs, su kuria nuo 1654 m. gyveno Deventeryje. \xc5\xbdinoma, kad Terborchas po to lank\xc4\x97si kituose miestuose, bet likus\xc4\xaf gyvenim\xc4\x85 praleido Deventeryje, kur buvo miesto tarybos nariu ir mir\xc4\x97 1681 m. gruod\xc5\xbeio 8 d. Palaidotas gimin\xc4\x97s kape Zvol\xc4\x97je._NEWLINE_Viso i\xc5\xa1liko ne daugiau 80 Terborcho paveiksl\xc5\xb3. Juose Terborchas da\xc5\xbeniausiai vaizdavo to meto Olandijos pasiturin\xc4\x8di\xc5\xb3j\xc5\xb3 klas\xc4\x97s \xc5\xbemoni\xc5\xb3 kasdieninio gyvenimo scenas nam\xc5\xb3 aplinkoje. Ypa\xc4\x8d daug d\xc4\x97mesio teik\xc4\x97 turting\xc5\xb3 detali\xc5\xb3 vaizdavimui, satino, \xc5\xa1ilko audiniams. Paveikslai da\xc5\xbeniausiai ma\xc5\xbe\xc5\xb3 matmen\xc5\xb3. G. Terborcho mokiniu buvo Caspar Netscher (apie 1639\xe2\x88\x921684).'